Spitalul Bârlad a renunțat la cabinetul IT. În ce l-a transformat

O cameră complet goală de la Spitalul de Urgență Bârlad a devenit spațiu de rugăciune pentru pacienții care aparțin altor religii decât cea creștină, transmite corespondentul MEDIAFAX.

Situat la intrarea principală a unității medicale bârlădene, „spațiul de rugăciune multiconfesional”, așa cum apare scris pe o coală de hârtie de format A4, a fost, până de curând, cabinetul de informatică al spitalului. Cei care vor să se roage în acea cameră a cărei ușă de acces este permanent încuiată vor trebui să solicite cheia șefului Serviciului Administrativ al unității medicale.

Reprezentanții Spitalului de Urgență Bârlad susțin că au luat măsura înființării respectivului spațiu în urma recentului control făcut de Comisia Națională de Acreditare a Spitalelor.

„Una din condițiile impuse de comisie pentru a primi acreditarea este existența în spital a unui spațiu de rugăciune multiconfesional. Nu am dotat cu nimic acea cameră tocmai pentru ca orice pacient de altă confesiune decât cea creștină să se poată ruga în liniște”, a declarat, joi, corespondentului MEDIAFAX directorul medical al Spitalului de Urgență Bârlad, Gabriela Daniș.

În ceea ce privește cabinetul IT, acesta a fost mutat temporar în biblioteca unității medicale bârlădene, urmând ca cei din conducerea spitalului să identifice un alt spațiu unde să fie amenajat corespunzător un cabinet de informatică.

În curtea Spitalului de Urgență Bârlad este construită și o biserică ortodoxă, unde se pot ruga pacienții de această religie.